Karen Hækkerup (S), 2009-11-20:
Der er to ting i det her forslag, som jeg synes det er meget væsentligt at tage udgangspunkt i.
Den ene handler selvfølgelig om det, forslagets ordlyd stort set siger, nemlig om selve begrebet husspektakler.
Og den anden del, som jo som følger med, er, hvad vi rent faktisk gør i Danmark for at hjælpe kvinder og mænd, der bliver udsat for vold i hjemmet.
Ministeren har allerede redegjort for nogle forskellige handlingsplaner og nogle forskellige indsatser fra politiets side, men jeg tror, vi må være ærlige og sige, at de handlingsplaner har fået lov til at ligge temmelig meget i skuffen.
Det er vel også derfor, at regeringen nu varsler endnu en ny strategi – fordi man godt ved, at selv om man har skrevet nogle pæne ord ned på papir, så er der ikke blevet gjort særlig meget, især ikke for de kvinder, der er udsat for vold i deres hjem.
Vi har bl.a. lavet nogle regler, som handler om, at voldelige mænd skal kunne bortvises fra deres bopæl; de regler bliver stort set bare ikke brugt.
Der er mange problemer, som er tæt beskrevet, og hvis man spørger på kvindekrisecentrene og sådan set også på mandekrisecentrene, så vil man dér kunne bevidne, at der findes mange, mange problemer, som regeringen slet ikke har gjort noget for at løse, eller hvor man kun har gjort noget på papiret.
Ministeren var da også i sit indlæg meget optaget af at fortælle om, at han i dag søreme havde bedt Strafferetsplejeudvalget om at se på, hvad man kan gøre for at forbedre mulighederne for ofre, ligesom man vil forbedre muligheden for at GPS-overvåge voldelige mænd og se på, hvordan tilhold bliver brugt.
Det er gammelkendte problemstillinger, som har været taget op her i Folketingssalen mange gange, problemstillinger, som regeringen har afvist at ville gøre noget ved.
Den vane skal jeg sådan set kun rose, for det er dejligt, når man får sin politik igennem.
Det jo ligegyldigt, hvem der har æren for, hvilke forslag der bliver gennemført, så længe politikken bliver til noget.
Så jeg kan kun hilse det velkommen, at regeringen har ændret holdning og nu både vil gøre det godt og gøre det bedre for ofrene, ligesom man bl.a. vil se på reglerne om tilhold og GPS-overvågning.
Vedrørende forslaget om at bruge begrebet husspektakler har jeg jo med interesse læst forslaget fra SF.
Jeg synes, at forslaget lidt har en indforståethed, der handler om, at politiet med vilje vil nedgøre husspektakler.
Jeg tror ikke, der ligger nogen ond hensigt i det fra politiets side, det tror jeg er lidt vigtigt at tænke på.
Og selvfølgelig betyder det noget, hvis man kalder noget husspektakler og det i virkeligheden er vold.
Derfor stillede jeg et spørgsmål til justitsministeren, for han redegjorde jo for, at når man bliver kaldt ud til husspektakler, så registrerer man det som husspektakler, men hvis det så efterfølgende viser sig, at der rent faktisk er tale om vold, så ændrer man registreringskoden til vold.
Jeg kunne godt forestille mig, at man kunne vende det om, sådan at man ændrer registreringen til, at man rykker ud ved en mistanke om vold.
Det signalerer, at det er mere vigtigt, og så kan man altid ændre det til husspektakler, hvis det viser sig, at der ikke har været vold.
Jeg synes, at det, justitsministeren sagde om husspektakler, måske i virkeligheden meget godt understreger, hvordan det er, husspektakler bliver betragtet.
Det er bare sådan noget med, at folk råber og skriger af hinanden og kaster med stole.
Jeg mener: Hvordan forestiller ministeren sig det er at være barn i en familie, hvor der bliver råbt og skreget, og hvor der bliver kastet med stole?
Det tror jeg godt at de kan, og derfor synes jeg, man skal passe på, når man bruger husspektakler på den måde, som også ministeren gjorde.
Vi er positive over for at arbejde videre med forslaget, men synes, at det kunne være godt, om man kunne vende det rundt, sådan at vi altså i stedet for helt at afskaffe begrebet husspektakler undersøger, om man kunne ændre registreringskoden, sådan at det, når man anmelder husspektakler, for fremtiden ikke blive registreret som husspektakler, men som en mistanke om vold i hjemmet, hvorefter man kan ændre registreringen til husspektakler efterfølgende.
Og så er det vigtigt, at vi alle sammen, hvis man ender med at træffe en sådan beslutning, også i vores eget ordforråd ændrer husspektakler og holder op med at kalde det det.
Det er vigtigt, hvad man kalder tingene, og jeg tror, at hvis man i stedet for at bruge ordet husspektakler om situationer, hvor der er vold, hver eneste gang pointerer, at det er vold, fordi man ved, at det har så store konsekvenser for dem, det går ud over, så tror jeg rent faktisk også, at det vil kunne medvirke til, at færre i fremtiden bliver udsat for vold.